ציפי מור

ציפורה (ציפי) מור (נולדה ב-31 במרץ 1954) היא שחקנית, סופרת ומדבבת ישראלית. ידועה בעיקר מגילום דמותו של רגע בתוכניות הטלוויזיה לילדים "רגע עם דודלי" ו"בבית של פיסטוק". מור נולדה בשם ציפורה מושקוביץ בחיפה, לזוג הורים שחקנים ניצולי שואה. בילדותה עברו לרמת גן ולאחר מכן לתל אביב. בסוף שנת 1971 התגייסה לצה"ל ושירתה בלהקת פיקוד דרום, כולל בתקופת מלחמת יום הכיפורים, תוך שהלהקה שרה לחיילים בחזית הדרום, לעיתים תחת אש. במהלך שירותה השתתפה בתוכניות "מדרום תפתח הטובה" (1972) ו"חול בקפה" (1973). לאחר שחרורה מהצבא הופיעה בהצגות שונות, ביניהן : "טוב לאהוב" (במסגרת התוכנית "מועדון הצועני השורק של דן אלמגור) ו"הבזאר הגדול" בכיכובו של דני ליטני. פרסומה העיקרי של מור הגיע בסוף שנות ה-70 ובתחילת שנות ה-80, כאשר גילמה את דמותו של רגע, בתוכנית הילדים "רגע עם דודלי". הצלחת הסדרה הובילה להפקת סדרת המשך בשם "בבית של פיסטוק", בה גם הופיעה מור לצד ספי ריבלין. ב-1985 גילמה אחות בסרטו של נדב לויתן "בנות". ב-1989 השתתפה בסדרת הטלוויזיה לילדים "הצצקנים". ב-1992 גילמה את המן הרשע בתוכנית הטלוויזיה "פרפר נחמד", ובאותה השנה גילמה אמא בקלטת לילדים שביים שמי זרחין ששמה הוא "בובה מתי" בכיכובו של מתי כספי. ב-1996 גילמה גננת בקלטת לילדים שביימה רחל שיין ארגמן וכתב מאיר שלו "אבא עושה בושות". ב-2006 גילמה את הניה בסרטו של חנן פלד "מכתבים לאמריקה". ב-2012 השתתפה בסדרת טלוויזיה לילדים "צור משלנו" של ערוץ הידברות. במשך שנים ארוכות הופיעה מור, לרוב בתפקידי משנה או בתפקידי אורח, בסדרות טלוויזיה שונות, עמן ניתן למנות את "החברים של ברני", "החתול שמיל", "מה פתאום?!" ו"שמיניות באוויר". מור הופיעה גם בהצגות ילדים, ובהן "סיפורים שענת אוהבת במיוחד", "מומיש ידיד ההפתעות", "עגולנד", "תעלולי פיג'מה", "רגע עם דודלי", ו"עוץ לי גוץ לי". כמו כן, שימשה באמצע שנות ה-80 כקריינית קישור בקלטות שירי הילדים המוקדמות של אריאלה סביר ובשנות ה-90 עסקה בדיבוב סדרות מונפשות שונות, בהן פרקי "לוני טונס" (בתפקיד הסבתא בסרטוני טוויטי וסילבסטר החתול) והגרסה הישראלית לסדרה "החברים של ברני" שם דובבה ושיחקה בתפקיד בובה-בון בגרסה העברית. בשנת 2004 כתבה מור ביחד עם ארלט ספדיה את מילות השיר "בוא ניסע" לזמרת אביבה אבידן שהופיע באלבומה של אבידן שיצא באותה השנה שנקרא "אמונה". בשנת 2012 השתתפה ציפי מור בפסטיבל שירי הילדים "ילד פלא" בניהולו האומנותי של אלי ניסמן. בשנת 2013 הופיעה בהצגות ילדים: "סבא אליעזר והגזר", "פיטר פן", "הבית של יעל" ו"עוץ לי", וכן במופע יחיד בידורי בשם "צחוק מביא אור עם ציפי מור". בשנת 2015 השתתפה שוב בפסטיבל "ילד פלא" בניהולו של אלי ניסמן. בשנת 2016 השתתפה בסדרת הטלוויזיה לילדים "המסעדה של מיקי". בשנת 2022 שיחקה בהצגה "אף פעם לא מאוחר מדי" לצדו של אברהם סלקטר בתיאטרון ה"יידישפיל". מור כתבה שני ספרי ילדים: "רגע עם רוני" (1998) ו"רק רגע" (2006). מור הייתה נשואה למתופף אלון הלל, ובנם הוא המוזיקאי רונן הלל. משנת 2010 מור בזוגיות עם מעצב הבלונים קובי זינגר. מתגוררת ברמת גן. ציפי מור, במיזם "אישים" לתיעוד היצירה הישראלית ציפי מור, במסד הנתונים הקולנועיים IMDb (באנגלית) ציפי מור, באתר "אידיבי", מאגר הידע העברי לקולנוע ישראלי ועולמי ציפי מור, באתר MusicBrainz (באנגלית) ציפי מור, באתר Discogs (באנגלית) ציפי מור, דף שער בספרייה הלאומית ציפי מור, באתר הטלוויזיה החינוכית הישראלית ירון ביטר, רגע עם ציפי, באתר ynet, 19 בספטמבר 2008 מוריה קרסגי, ‏פעם כולם קראו לה רגע - היום היא ציפי מור, באתר ‏מאקו‏, 17 בנובמבר 2009 חיים שובל, הנקודה היהודית של ציפי מור, באתר "דתילי", 11 בינואר 2010 עמי פרידמן, "אבא ואמא עם דודלי: אביגייל רוז בקליפ חדש", באתר ynet, 23 בנובמבר 2016 סיפור אישי - ציפי מור (מוסקוביץ), באתר "שרים במדים"